Gupta-sage: Verslag gaan in parlementêre debat bespreek word | Maroela Media
Die bevindings van 'n voorlopige verslag van die onregmatige landing van die Gupta-familie se privaatvliegtuig op die Waterkloof-lugmagbasis sal nié geheim gehou word nie.
Edna Molewa, die waarnemende minister van prestasiemonitering en -evaluering, het bevestig dat die verslag bekendgemaak sal word aan die publiek, en dat gerugte dat die verslag geheim gehou gaan word, 'n misverstand is.
Die ANC het Donderdag in 'n verklaring gesê die verslag sal in 'n parlementêre debat bespreek word. Die debat gaan op 22 Mei plaasvind wanneer president Jacob Zuma en ander rolspelers terug is in Suid-Afrika, ná hul huidige besoek aan Rusland.
"Ons voorstel om die debat op 22 Mei te hou is deur al die betrokke partye goedgekeur," het die ANC in 'n verklaring gesê.